Document ID: 32013R0736

Title and Content:
ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 736/2013 ΤΗΣ ΕΠΙΤΡΟΠΉΣ της 17ης Μαΐου 2013 για την τροποποίηση του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου όσον αφορά τη διάρκεια του προγράμματος εργασιών για την εξέταση των υπαρχουσών δραστικών ουσιών βιοκτόνων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 89 παράγραφος 1 δεύτερο εδάφιο, Εκτιμώντας τα ακόλουθα: (1) Ο κανονισμός (ΕΕ) αριθ. 528/2012 προβλέπει τη συνέχιση του προγράμματος εργασιών για τη συστηματική εξέταση όλων των υπαρχουσών δραστικών ουσιών που χρησιμοποιούνται σε βιοκτόνα, το οποίο δρομολογήθηκε βάσει του άρθρου 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (2). (2) Το άρθρο 89 παράγραφος 1 πρώτο εδάφιο του κανονισμού (ΕΕ) αριθ. 528/2012 προβλέπει την ολοκλήρωση του προγράμματος εργασίας έως τις 14 Μαΐου 2014. (3) Σύμφωνα με τις πλέον πρόσφατες εκτιμήσεις της Επιτροπής, όπως εκφράζονται στην ανακοίνωση της Επιτροπής προς το Ευρωπαϊκό Κοινοβούλιο, σύμφωνα με το άρθρο 294 παράγραφος 6 της συνθήκης για τη λειτουργία της Ευρωπαϊκής Ένωσης, σχετικά με τη θέση που καθόρισε το Συμβούλιο ενόψει της έκδοσης κανονισμού του Ευρωπαϊκού Κοινοβουλίου και του Συμβουλίου για τη διάθεση στην αγορά και τη χρήση βιοκτόνων (3), η εξέταση όλων των υπαρχουσών δραστικών ουσιών που χρησιμοποιούνται σε βιοκτόνα θα έχει ολοκληρωθεί έως τις 31 Δεκεμβρίου 2024. (4) Ως εκ τούτου, είναι σκόπιμο να παραταθεί το πρόγραμμα εργασιών μέχρι την εν λόγω ημερομηνία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 89 παράγραφος 1 του κανονισμού (ΕΚ) αριθ. 528/2012, το πρώτο εδάφιο αντικαθίσταται από το ακόλουθο κείμενο: «1. Η Επιτροπή συνεχίζει το πρόγραμμα εργασιών για τη συστηματική εξέταση όλων των υπαρχουσών δραστικών ουσιών, το οποίο έχει δρομολογηθεί βάσει του άρθρου 16 παράγραφος 2 της οδηγίας 98/8/ΕΚ, με στόχο να επιτύχει την ολοκλήρωσή του έως τις 31 Δεκεμβρίου 2024. Προς τούτο εξουσιοδοτείται η Επιτροπή να εκδίδει κατ’ εξουσιοδότηση πράξεις σύμφωνα με το άρθρο 83 για την εκτέλεση του προγράμματος εργασιών, καθώς και για τον καθορισμό των συναφών δικαιωμάτων και υποχρεώσεων των αρμοδίων αρχών και των συμμετεχόντων στο εν λόγω πρόγραμμα.» Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Μαΐου 2013.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 2442
1362
2014

EuroVoc IDs (Expanded): 2442
1362
2014

Dataset Source: meu

Split: test